**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.01.2025, ora 08.00 – 27.01.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.01.2025, ora 07.00**

**RÂURI**

**Debitele au fost,** **în general, staționare**, exceptând râurile din bazinele superioare ale Mureșului și Oltului, cursurile inferioare și mijlocii ale Someșului, Timișului, Carașului, Nerei, cursurile inferioare ale Moldovei și Trotușului, unde au fost în ușoară creştere ca urmare a efectului combinat al cedării apei din stratul de zăpadă, evoluției formațiunilor de gheață şi propagării.

Pe râurile din bazinele hidrografice: Vişeu, Iza, Tur, Someşul Mare, Crasna, Barcău, Crișul Repede, Crişul Negru, Crişul Alb, bazinul superior al Moldovei, bazinul mijlociu și inferior al Mureșului debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vişeu, Tur, Lăpuş, Suceava, Moldova, Bistrița, bazinul superior al Mureşului, pe cursurile superioare ale Trotuşului şi Putnei, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Crasna, Crișul Alb, Timiș, Moravița, Caraş, Cerna, Vedea, Bârlad, Jijia, pe afluenții din bazinul inferior al Jiului, bazinul superior al Argeşului și pe unii afluenții din bazinul Oltului.

Formațiunile de gheață (gheață la maluri, pod de gheață,) existente au fost în general în diminuare, restrângere și eliminare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi relativ staționare**, exceptând bazinele superioare ale Mureșului, Oltului și Bistriței, unde vor fi în creştere ca urmare a efectului combinat al cedării apei din stratul de zăpadă, evoluției formațiunilor de gheață şi propagării și cursul inferior al Someşului, unde vor fi în creștere doar prin propagare.

Pe râurile din bazinele hidrografice: Vișeu, Iza, Tur, Lăpuș, Crasna, Barcău, Crișul Repede, Crişul Negru, Crişul Alb, Bega, Timiș, Bârzava, Moravița, Caraș, Nera, bazinul superior și mijlociu al Someșului, bazinul mijlociu și inferior al Mureșului debitele vor fi în scădere.

Sunt posibile ușoare creșteri de debite și variații de niveluri pe unele sectoare de râu din zonele de deal și munte din nordul și vestul țării ca urmare a cedării apei din stratul de zăpadă și a evoluției formațiunilor de gheață.

Formațiunile de gheață (gheață la maluri, pod de gheață) existente vor fi în general în diminuare, restrângere și eliminare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 26-27.01.2025 **a fost în scădere, având valoarea de 4000 m3/s,** sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staționar (4000 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 26.01.2025, ora 09.00 –27.01.2025, ora 06.00**

**În ţară,** valorile termice s-au situat în continuare peste cele specifice datei în toate regiunile; cele diurne au avut abateri pozitive în general de 4...12 grade, deși în sud-vest și local în est și centru au fost în scădere față de ziua anterioară. Cerul a avut înnorări în cea mai mare parte a țării. A fost ceață, care pe suprafețe mici a persistat, dimineața și noaptea, local în sudul, sud-estul, estul și centrul țării și pe alocuri în rest. În a doua parte a intervalului a plouat slab și cu totul izolat în Banat și în Munții Apuseni. Vântul a suflat slab și moderat, cu intensificări în zona înaltă din nordul Carpaților Orientali și Occidentali, cu rafale de până la 70...90 km/h, spulberând zăpada, iar la cote mai reduse, izolat și temporar, în vestul și estul țării, cu viteze în general de 40...60 km/h. Este strat de zăpadă la munte, unde măsura la ora 20, peplatformele stațiilor meteo, până la 83 cm în Munții Bucegi. Maximele s-au încadrat între -1 grad la Joseni și 16 grade la Reșița, Oravița, Holod și Borod, iar la ora 6.00, temperaturile erau cuprinse între -4 grade la Apa Neagră, Curtea de Argeș, Petroșani și Târgu Logrești și 10 grade la Oravița.

**Observație:** în intervalul de diagnoză au fost emise 36 de mesaje de atenționare cod galben pentru fenomene meteorologice periculoase imediate, 11 de CNPM pentru Muntenia, câte 7 de SRPV Bacău și SRPV Cluj, 6 de SRPV Craiova, câte 2 de SRPV Timișoara și SRPV Sibiu și 1 de SPRV Constanța.

**La Bucureşti,** valorile termice s-au menținut peste cele specifice datei (cele diurne au avut abateri pozitive de 9...10 grade). Cerul a avut înnorări temporare, iar vântul a suflat în general slab. Temperatura maximă a fost de 11 grade la Afumați și Băneasa și 12 grade la Filaret, iar la ora 6.00 se înregistrau 0 grade la Afumați și Băneasa și 1 grad la Filaret. Dimineața și noaptea s-a format ceață.

**3. Prognoza meteorologică în intervalul 27.01.2025, ora 09.00-28.01.2025, ora 9.00**

**În ţară,** valorile termice se vor situa, în cea mai mare parte a teritoriului, cu mult peste mediile climatologice specifice ultimei decade a lunii ianuarie. Cerul va fi variabil, cu înnorări mai ales în partea a doua a intervalului în vest și nord-vest, însă ploi slabe se vor semnala cu totul izolat. Dimineața și noaptea, în zonele joase din sudul, estul și centrul țării și pe arii restrânse în rest, va fi nebulozitate stratiformă sau ceață, izolat persistentă și posibil asociată și cu burniță. Vântul va sufla slab și moderat, cu ușoare intensificări în vestul și estul teritoriului. Temperaturile maxime se vor situa între 8 și 18 grade, mai scăzute unde ceața va persista, iar cele minime vor fi cuprinse în general între -4 și 8 grade.

**La Bucureşti,** valorile termice vor fi peste mediile climatologice specifice acestei date. Cerul va fi variabil, dar mai ales dimineața și noaptea va fi ceață. Vântul va sufla slab și moderat. Temperatura maximă se va situa în jurul valorii de 12 grade, iar cea minimă va fi de -1...2 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmboviţa** informează telefonic că la data de 26.01.2025 a fost semnalat un incendiu pe raza localităţii Bălteni (comuna Conţești) în care au ars cca 2000 kg de deșeuri menajere și vegetaţie uscată de pe o suprafaţă de aprox 100 mp. Echipajele I.S.U. Dâmboviţa intervin pentru stingere, se va reveni cu informaţii.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE ȘI DIGITALIZARE